ประกาศกรมสรรพสามิต เรื่อง หลักเกณฑ์ วิธีการ และเงื่อนไขการขอยกเว้นภาษีสำหรับการบริจาครายรับของผู้ประกอบกิจการสถานบริการ
ประกาศกรมสรรพสามิต
ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขการขอยกเว้นภาษี
สำหรับการบริจาครายรับของผู้ประกอบกิจการสถานบริการ[๑]
 

เพื่อให้การขอยกเว้นภาษีสำหรับการบริจาครายรับของผู้ประกอบกิจการสถานบริการ
เป็นไปด้วยความเหมาะสม อาศัยอำนาจตามความในมาตรา ๑๐๒ ทวิ วรรคสอง
แห่งพระราชบัญญัติภาษีสรรพสามิต พ.ศ. ๒๕๒๗
ซึ่งแก้ไขเพิ่มเติมโดยพระราชบัญญัติภาษีสรรพสามิต (ฉบับที่ ๒) พ.ศ. ๒๕๓๔ อธิบดีกรมสรรพสามิตจึงกำหนดหลักเกณฑ์
วิธีการ
และเงื่อนไขการขอยกเว้นภาษีสำหรับการบริจาครายรับของผู้ประกอบกิจการสถานบริการที่กำหนดในกฎกระทรวง
ฉบับที่ ๓๔ (พ.ศ. ๒๕๔๒) ออกตามความในพระราชบัญญัติภาษีสรรพสามิต พ.ศ. ๒๕๒๗
ว่าด้วยบริการที่ผู้ประกอบกิจการสถานบริการมีสิทธิได้รับยกเว้นภาษีไว้ ดังต่อไปนี้

ข้อ ๑
ให้ยกเลิกประกาศกรมสรรพสามิต เรื่อง หลักเกณฑ์ วิธีการ
และเงื่อนไขการขอรับยกเว้นภาษีสำหรับบริการที่ผู้ประกอบกิจการสถานบริการมีสิทธิได้รับยกเว้นภาษี
ลงวันที่ ๑ มกราคม พ.ศ. ๒๕๓๕

ข้อ ๒
ผู้ประกอบกิจการสถานบริการที่จะขอยกเว้นภาษีตามประกาศนี้
ต้องเป็นผู้ที่ได้จดทะเบียนสรรพสามิตโดยถูกต้องแล้วเท่านั้น

ข้อ ๓
ผู้ประกอบกิจการสถานบริการจะได้รับยกเว้นภาษีจากการบริจาครายรับที่ใช้เป็นฐานในการคำนวณภาษีให้แก่ประชาชนเป็นการสาธารณกุศลโดยผ่านส่วนราชการหรือองค์การสาธารณกุศล
ที่รัฐมนตรีว่าการกระทรวงการคลังกำหนด
หรือเป็นสาธารณประโยชน์แก่ส่วนราชการหรือแก่องค์การสาธารณกุศลที่รัฐมนตรีว่าการกระทรวงการคลังกำหนด
ได้เท่าที่บริจาคและตามจำนวนที่ส่วนราชการหรือองค์การสาธารณกุศลที่รัฐมนตรีว่าการกระทรวงการคลังกำหนดได้รับจริง

ข้อ ๔
ผู้ประกอบกิจการสถานบริการ ต้องยื่นคำขอยกเว้นภาษีต่อสรรพสามิตพื้นที่ ณ สำนักงานสรรพสามิตพื้นที่แห่งท้องที่ที่สถานบริการนั้นตั้งอยู่
ตามแบบ ภษ. ๐๑  ๓๓ ก ท้ายประกาศนี้ภายในวันที่สิบห้าของเดือนถัดจากเดือนที่มีความรับผิดในอันจะต้องเสียภาษีเกิดขึ้น
พร้อมด้วยเอกสารหลักฐาน ดังนี้
(๑) สำเนาหนังสือขอรับการบริจาคของส่วนราชการ
หรือองค์การสาธารณกุศลที่รัฐมนตรีว่าการกระทรวงการคลังกำหนด (ถ้ามี)
(๒) สำเนาหนังสือแสดงความจำนงการบริจาคของผู้ประกอบกิจการสถานบริการ
(ถ้ามี)
(๓) สรุปรายรับจากการให้บริการ
(๔) สำเนาหลักฐานการมอบเงินให้แก่ผู้รับบริจาค
(๕) สำเนาใบเสร็จรับเงินบริจาคที่ออกโดยผู้รับบริจาค

ข้อ ๕
เมื่อสรรพสามิตพื้นที่ได้รับคำขอยกเว้นภาษีพร้อมเอกสารหลักฐานตามข้อ ๔
แล้วให้เสนออธิบดีหรือผู้ซึ่งอธิบดีมอบหมายเพื่อพิจารณาอนุมัติยกเว้นภาษีต่อไป
การอนุมัติยกเว้นภาษีตามวรรคหนึ่ง
ให้มีผลใช้บังคับตั้งแต่วันที่ผู้ประกอบกิจการสถานบริการยื่นคำขอยกเว้นภาษี

ข้อ ๖
ประกาศนี้ให้ใช้บังคับตั้งแต่วันถัดจากวันประกาศเป็นต้นไป


ประกาศ
ณ วันที่ ๑๐ พฤษภาคม พ.ศ. ๒๕๕๖
สมชาย พูลสวัสดิ์
อธิบดีกรมสรรพสามิต
[เอกสารแนบท้าย]

๑. คำขอยกเว้นภาษี (ภษ. ๐๑-๓๓ ก)

(ดูข้อมูลจากภาพกฎหมาย)








ปริยานุช/ผู้จัดทำ
๑๗ มิถุนายน
๒๕๕๖

โชติกานต์/ผู้ตรวจ
๑ กรกฎาคม ๒๕๕๖




















[๑] ราชกิจจานุเบกษา
เล่ม ๑๓๐/ตอนพิเศษ ๗๑ ง/หน้า ๑๐/๑๓ มิถุนายน ๒๕๕๖